वेस्ट ह्यामको पहिलो जित
वेस्ट ह्याम युनाइटेडले इंग्लिस प्रिमियर लिगमा आइतबार नयाँ सिजनको पहिलो जित निकालेको छ । उसले भिल्ला पार्कमा भएको खेलमा एस्टन भिल्लालाई १–० ले हरायो ।
लन्डन — वेस्ट ह्याम युनाइटेडले इंग्लिस प्रिमियर लिगमा आइतबार नयाँ सिजनको पहिलो जित निकालेको छ । उसले भिल्ला पार्कमा भएको खेलमा एस्टन भिल्लालाई १–० ले हरायो ।पहिलो हाफमा भिल्लाले गरेको गोललाई मान्यता दिइएको थिएन । एजरी कोन्साले बललाई पोस्टको दिशा दिए पनि त्यसलाई गोल मानिएन । त्यस अगाडि लुकास डिग्नको कर्नर मैदानबाट बाहिरिएको पाइएको थियो । दोस्रो हाफमा वेस्ट ह्यामले सुधारिएको खेल प्रदर्शन गरेको थियो । यसैक्रममा खेल सकिन १६ मिनेट अगाडि फोर्नाल्सले निर्णायक गोल गरे । यो जितपछि वेस्ट ह्यामले अंक तालिकाको पुछार छाडेर १६ औं स्थानमा उक्लेको छ ।वेस्ट ह्यामको चार खेलबाट तीन अंक भएको छ । यसअघि टिम लगातार तीन खेलमा पराजित रहेको थियो । आइतबारकै अर्को खेलमा उल्भ्स र न्युकासल युनाइटेडले १–१ को बराबरी खेलेका छन् । उल्भ्सले रुबेन नेभेसको गोलले पहिलो हाफमा अग्रता लिएको थियो । खेलको अन्तिम मिनेटमा सेन्ट म्याक्सिनले न्युकासलका लागि बराबरी गोल फर्काए । ग्याब्रिएलले आफ्नो भूलमा भएको गोललाई सच्याउँदै निर्णायक गोल गरेपछि आर्सनलले शनिबार फुलहमलाई २–१ ले हराएर लगातार चौथो जित निकालेको थियो । उनको गम्भीर भूलको फाइदा उठाएर एलेक्जान्डर मिट्रोभिचले फुलहमलाई ५६ औं मिनेटमा आश्चर्यजनक अग्रता दिलाए । मार्टिन ओडेगार्डले ६४ औं मिनेटमा बराबरी गोल फर्काए ।खेल सकिन पाँच मिनेट अगाडि ग्याब्रिएलले निर्णायक गोल गरे र यससँगै मिखेल आर्टेटाको टिम नयाँ सिजन शतप्रतिशत जित निकाल्न सफल भयो । यस जितपछि शीर्ष स्थानमा रहेको आर्सनलले डिफेन्डिङ च्याम्पियन म्यानचेस्टर सिटीमाथि दुई अंकको अग्रता कायम राख्यो । फुलहमले भने इंग्लिस फुटबलको माथिल्लो डिभिजनमा फर्केयता पहिलो हार बेहोर्‍यो । 